喺歷時6年嘅改建過程當中，設計師首要嘅任務係保留古蹟原貌，同埋加入新功能，呢個亦係整個項目最艱巨嘅地方。例如以前嘅防空洞，而家保留同復修作為通往展覽廳嘅通道，畀市民可一睹防空洞嘅真貌；為保留原址嘅古樹，特別邀請有關專家為大樹做評估、結構性修剪、日常護理同除蟲等工作。另外，為保留前水警總部嘅特色，以前用嚟向港口船隻報時嘅時間球塔亦會重新啟動；而喺廣場嘅地面亦特別鋪砌香港航海圖同子午線，以彰顯香港超過一百年作為經商港口嘅偉大使命。